Yesu' bo' à peá kwɛi, le àle ni ebhà kàlengbò' wolo', le wó lo' kiá yí gieyènɛ́ ke' wò à lee Sedɔnɔ láà à zele tia, le é sɔɔ' yílí-bʋ̀ʋ̀ ke' nuu bhi láà à gi, àle ni ebhà kàlengbòa le.
*Zuda' é nuu à lénù pɔɔn nɛ̀-mɛ̀ɛ̀a láà, e nuu lee láà à dɔn-à, atoosiwo Yesu ni ebhà *kàlengbò ké nuu ziàn ban-à ké tà bhi wɛ̀ɛ̀ɛ̀nle.
Sɔ́ya kpulu ni gielá-mɛ̀ɛ̀bò kpulu' *yíkpáá-mɛ̀ɛ̀bòà wunmɛ̀ɛ̀bò ni *Faliziɛn-bò' àng giela' láà, Zuda' àng sì- àle gi, le é lo' nà àng gá bhi, ke làngbhabò ni sɛ́ibò ni gwili gɔ̀n-a-pɔ̀ɔ̀nbò ké àng tà le.
Kɛ́ wó nu' wún' à kɛ̀ɛ̀ Yesu-á-wùn gi láà, à tó-nàà ké nuu à lekini yàan fɔ́ɔ́lé.
Wó bhɔ' waa lià bhi, le é go' ebhà kàlengbò kpe gi, le é yɔn' liélé, le é wɩɩ' mɛ̂ɛ' wó nu' à kún-i láà àng nɛ̀ ye:
Ka wáa guo le?
Le wó à yoobɔ' wo:
Yesu' è go Nazalɛti láà, ko àle guoii le.
Wó bo' à peá kwɛi, le é wɩɩ' ye:
Nle án é.
Sée Zuda' é nuu à lédɔà àng nɛ̀ láà, e nuu dɔɔ àng pé bhi.
Yesu' bo' à pe-le woá àng nɛ̀ ye:
nle án é, wo tó' wo', le wó bhɔ' wo ziá, le wó zinna' wo zi tà sáaá le.
É kɛɛ' kwɛi, le Yesu' zí àng gíla dɛ́ɛ ke wo' ye:
Ka wáa guo le?
Le wo:
Ko Yesu Nazalɛti-mii' guoii le.
Le Yesu ye:
Má woo à pe ka nɛ̀ ma:
nle án é le.
A-wùn gi, è tò' ke ka nle n guoii laá, ke ká ka kɔɔ gó mɛ̂ɛ yemò é àngle zì, ke wò ló.
E nuu kwɛi, ke ya woo à pe Aatana nɛ̀ fɔ́ɔ́lé bhàiwoyèa ye:
í mɛ̂ɛ' àng nu' n nɛ̀ láà, àng ke gi òo sie n kɔ̀ɔ̀tà.
Sée Yesu' à pe' wo' ye:
kà ka kɔɔ gó àng zì láà, é àle pè- kwɛi, ke é bhàiwo' Aatana zì fɔ́ɔ́lé wʋʋ' gá láà, ke àle gi-wùn- nù kɛɛ le.
Ale' kɛɛii kwɛi láà, ke *Simon Piɛli' siàng-wɛ́ɛ́ gbie sùè gi, le é *yíkpáá-mɛ̀ɛ̀ kpáè kɔlé-mɛ̀ɛ̀ gwílímaa' à gá, le é à kɔɔ sɛ̀ gi-tòlòkwɛ́ si' à bhà le.
*Piɛli' mɛ̂ɛ' à tólókwɛ́ kaan' à bhà láà, wo nuu à leeà Maliku.
Kɛ́ le Yesu' wɩɩ' Piɛli nɛ̀ ye:
Ibhà siàng-wɛ́ɛ́ láà à sɔɔ sùè gi.
Tààn e i gi ye:
n nɛ' yí yóo' dɔyèa n biin bhà é la ò, máá mɔɔ' woii à miá la è?
É kɛɛ' kwɛi, le sɔ́ya kpulu ni àng wunlé-mɛ̀ɛ̀ leni Zuifu-bòà gielá-mɛ̀ɛ̀bò láà wó Yesu kun', le wó à yele' le.
Wó bo' à yeleá, wó lò- nà à gá mɔán Ani lefɔ́ɔ́lé' à zué le.
Atoosiwo Kaifu' é nuu *yíkpáá-mɛ̀ɛ̀ kpáèa kwee poo à tà láà, àbhà nɔ́ng nɛ' nuu Ani láà à gá le.
Sée Kaifu láà àle mai daa' Zuifu-bò bhà fɔ́ɔ́lé ye:
mɛngdo-kini-dò-le gayè ké fìláá lùu gbànggbààyè láà àle tó gisieyè bhà le.